คลังตีปีกพั่บรายได้รัฐพุ่งขาดดุลเพิ่ม
คลัง เผย 6 เดือนแรกรายได้ถล่มทลาย 1.268 ล้านล้าน แต่ขาดดุลอื้อ 3.72 แสนล้าน
19 ส.ค. 2554

คลัง เผย 6 เดือนแรกรายได้ถล่มทลาย 1.268 ล้านล้าน แต่ขาดดุลอื้อ 3.72 แสนล้าน
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า ช่วง 6 เดือนแรกของปีงบประมาณ 2554 รัฐบาลมีรายได้ทั้งสิ้น 1,268,782 ล้านบาท คิดเป็น 11.7% ของผลิตภัณฑ์มวลรวมภายในประเทศ เพิ่มขึ้นเมื่อเทียบกับช่วงเดียวกันปีที่แล้ว 187,985 ล้านบาท คิดเป็น 17.4% 
ขณะที่รายจ่ายของภาครัฐบาลมีทั้งสิ้น 1,641,642 ล้านบาท สูงกว่าปีที่แล้ว 303,429 ล้านบาท หรือ 22.7% เนื่องจากการเบิกจ่ายของรัฐบาลสูงกว่าช่วงเดียวกันปีที่แล้ว 234,100 ล้านบาท ส่งผลให้ดุลการคลังภาครัฐบาลขาดดุลทั้งสิ้น 372,860 ล้านบาท หรือขาดดุลเพิ่มขึ้นถึง 44.8%
นายนริศ กล่าวว่า ในไตรมาส 2 ของปีงบประมาณ ดุลการคลังภาครัฐบาลขาดดุลถึง 100,616 ล้านบาท ขณะที่ช่วงเดียวกันปีที่แล้วขาดดุล 191,995 ล้านบาท โดยมีรายได้ทั้งสิ้น 654,127 ล้านบาท เพิ่มขึ้นเมื่อเทียบกับช่วงเดียวกันปีที่แล้ว 115,718 ล้านบาท หรือ 21.5% จากการจัดเก็บรายได้ของรัฐบาลที่เพิ่มขึ้นมาก ส่งผลให้รายได้ขององค์กรปกครองส่วนท้องถิ่นเพิ่มขึ้นมากเช่นกัน 
ทั้งนี้ รายได้ที่เพิ่มขึ้นมาจากการจัดเก็บภาษีมูลค่าเพิ่ม ภาษีสรรพสามิต และการจัดเก็บรายได้ที่สูงขึ้น โดยเฉพาะรายได้ขององค์กรปกครองส่วนท้องถิ่นเพิ่มขึ้นสูงถึง 44.7% ส่วนรายจ่ายภาครัฐบาลมีทั้งสิ้น 754,743 ล้านบาท ซึ่งสูงกว่าช่วงเดียวกันปีที่แล้วถึง 24,338 ล้านบาท